Jo 11-12 -vuotiaat käyvät nettipornosivustoilla, sanoo lastenpsykiatri Jari Sinkkonen. Vanhemmille asia on vaikea ja uusi, mutta siltä ei silti saa sulkea silmiä.

Kun lastenpsykiatri Jari Sinkkoselta kysyy, mitkä asiat häntä tällä hetkellä huolettavat, nousee lasten digilaitteiden käyttäminen murheiden kärkipäähän.

– Esimerkiksi pikkupoikien väkivaltapelien pelaaminen ja niiden vyöryminen perheisiin on ollut ennennäkemätöntä ja -kuulumatonta, Sinkkonen sanoo.

Pelaaminen tarkkailuun

Kesälomien alkaessa lasten yksinoloaika lisääntyy. Vanhempien lomat ovat koulun lomaa lyhyemmät ja moni lapsi viettää aikaa yksin tai kavereiden kanssa työpäivien aikana.

Yksi kesäajan seuranpitäjä ja lapsenvahti on älypuhelin peleineen ja nettiyhteyksineen. Ei ole sama, millaisia pelejä pelaamalla aikaa kuluttaa.

– Väkivaltaisilla peleillä, ja ennen kaikkea sellaisilla, joissa pelaaja samaistuu lakia rikkovaan rikolliseen ja esimerkiksi tappaa poliiseja, on yhteys erilaisiin käytöksen ja tunteiden hallinnan ongelmiin, Jari Sinkkonen sanoo.

Sinkkosen mukaan joissain perheissä peliaikaa rajoitetaan, toisissa taas lähdetään siitä, että kun pelaaminen on luvallista, into pelata rauhoittuu ennen pitkää. Pelaamiseen kulutettavaa aikaa hän tarkkailisi. Kyse ei ole siitä, että pelataan, vaan miten pelataan.

– Pitää tuijottaa peliaikaa siksi, että pitää katsoa, mitä muuta lapsen elämässä on. Jos hän peuhaa kavereiden kanssa, harrastaa ja nukkuu hyvin, niin eihän pelaaminen silloin mikään iso ongelma ole, Sinkkonen miettii.

Nettipornoa välitunnilla

Jari Sinkkonen on huolissaan myös nuorten poikien nettipornon katsomisesta.

– Emme saisi sulkea silmiä asialta. Monessa yhteydessä on tullut esiin, että 11-12 -vuotiaat pojat menevät koulussa älykännyköillä pornosivustoille. Siinä kohdassa vanhemmat ovat tosi pihalla, Sinkkonen sanoo.

Hän kertoo tutkimuksista, joiden mukaan 14-15-vuotiaat brittipojat käyvät nettipornosivustoilla viikottain. Ja nuorista aikuisista miehistä Yhdysvalloissa, jotka ovat niin turtuneet pornoon, että heidän oma fysiikkansa ei enää toimi.

Sinkkonen kertoo myös opettajasta, jonka kertoessa 4-luokkalaisten nettipornosivustoille tekemistä vierailuista lasten vanhemmille, nämä eivät uskoneet.

Sinkkosen mukaan vanhempien on vaikea ymmärtää, millaisesta ongelmasta on kysymys. Nuortenkaan vanhempien nuoruudessa ei vastaavia sivustoja ollut.

– Isän lehdet 1980-luvulla oli aivan eri asia. Unohda ne ja käy vaikka katsomassa, Sinkkonen neuvoo vanhempia.

Kuuntele ja ole kuulolla

Lapsen puhelimenkäytön seuraaminen on vaikeaa tai jopa mahdotonta. Jari Sinkkonen toteaa, että jo 12-vuotias tietää, että pornosivustoja on ja osaa liikkua verkossa incognitona, jolloin sivuhistoriaan ei jää merkkejä sivustoista, joilla hän on käynyt.

– Ei me voida kytätä koko aikaa. Meidän pitää jutella, olla kuulolla ja seurata. Vanhemman pitää mennä ”ongelle” ja olla sen verran paljon lapsen kanssa, että huomaa muutoksen. Kysyä, mistä on kyse, kun joku mättää ja palata asiaan parin päivän päästä uudelleen, Sinkkonen sanoo.